Інстытут гістарычных даследаванняў Беларусі (ІГДБ) утвораны ў Еўрапейскім гуманітарным універсітэце ў ліпені 2007 г. з мэтай адраджэння традыцый віленскай беларускай гуманістыкі. Цягам сваёй гісторыі Вільня неаднаразова рабілася адным з цэнтраў беларускай навукі і культуры. Варта толькі назваць імёны Францыска Скарыны, Вацлава Ластоўскага, братоў Луцкевічаў, Адама Станкевіча, згадаць дзейнасць Беларускага навуковага таварыства (1918–1939) і Беларускага інстытута эканомікі ды культуры (1926–1936). Традыцыі віленскай беларускай гуманістыкі вартыя адраджэння, асабліва ўлічваючы той крызіс, у якім знаходзяцца гуманітарныя навукі ў Беларусі з прычыны ідэалагічнага ціску.